
Având în vedere prevederile art.42 alin.1) din Capitolul V  „Domeniul justiție” al Anexei 1 a decretului prezidențial nr.195/16.03.2020 privind instituirea stării de urgență pe teritoriul României, precum și dispozițiile Hotărârii nr.257/17.03.2020 a Secției pentru judecători a Consiliului Superior al Magistraturii, referitoare la activitatea de judecată a instanțelor de judecată pe perioada stării de urgență, Colegiul de Conducere al Curții de Apel Iași a emis hotărârea nr.9/19.03.2020, prin care a stabilit listei cauzelor care se judecă la Curtea de Apel Iași și instanțele din circumscripție pe durata stării de urgență, după cum urmează:

Începând cu data de 20 martie 2020 și până la încetarea stării de urgență se vor judeca la nivelul Curții de Apel Iași și instanțelor din circumscripție, respectiv Tribunalul Iași, Tribunalul Vaslui, Judecătoria Iași, Judecătoria Pașcani, Judecătoria Hârlău, Judecătoria Răducăneni, Judecătoria Vaslui, Judecătoria Bârlad, Judecătoria Huși, potrivit regulilor de competență, în primă instanță și în căi de atac, următoarele tipuri de cauze:

A. În materie penală:

I. Cererile de competenţa judecătorului de drepturi şi libertăţi, cu excepţia celor care au ca obiect contestaţie durată proces (art. 488 indice 1 – art. 488 indice 6 Cod de procedură penală)
II. Activitate cameră preliminară și judecată, în următoarele situaţii:
· cauze privind infracţiuni flagrante, cu îndeplinirea condiției urgenței deosebite prevăzute de art. 42 alin. 1 din Decretul Preşedintelui României nr. 195/16.03.2020;
· cauze în care au fost dispuse măsuri preventive;
· contestaţii împotriva măsurilor asiguratorii;
· cauze privind cooperarea judiciară internaţională în materie penală (Legea nr. 302/2004 privind cooperarea judiciară internaţională în materie penală, republicată);
· cauze ce cuprind măsuri de protecţie a victimelor şi a martorilor;
· cauze privind aplicarea provizorie a măsurilor de siguranță cu caracter medical;
· cauze privind infracţiuni contra securităţii naționale;
· cauze privind acte de terorism sau de spălare a banilor;
· cauze care privesc aplicarea Decretului Preşedintelui României nr. 195/16.03.2020 sau măsurile de prevenire/combaterea  pandemiei COVID-19;
· cauze privind liberarea condiţionată;
· cauze privind liberarea minorilor din centrul educativ sau centrul de detenţie ori înlocuirea cu măsuri educative neprivative de libertate;
· contestaţii/plângeri împotriva încheierilor judecătorului de supraveghere a privării de libertate prevăzute de Legea nr. 254/2013;
· cereri de prelungire a dreptului de circulaţie pe drumurile publice, conform art. 111 alin. 6 din O.U.G. nr. 195/2002;
· alte cauze de urgenţă deosebită apreciate ca atare de fiecare judecător de cameră preliminară sau instanţă de judecată (de exemplu, cauze în care se poate ajunge la soluţia de stingere a pedepsei sau a măsurii educative privative de libertate).
III. Incidentele procedurale, conflictele de competenţă, cererile de strămutare în cauzele menţionate la pct. I – II.
IV. Judecătorii de supraveghere a privării de libertate desemnați la Penitenciarele Iași și Vaslui și la Centrele de reținere și arestare preventivă din cadrul Inspectoratelor de Poliție Județene Iași și Vaslui vor soluţiona toate cererile de competenţa acestora prevăzute de Legea nr. 254/2013.

V. Completele de judecată pe rolul cărora se află cauze, altele decât cele urgente astfel cum sunt stabilite potrivit prezentei hotărâri, vor constata, prin rezoluție, suspendarea de drept a judecării acestora pe toată durata stării de urgență, urmând ca suspendarea să fie operată în aplicația informatică Ecris. 

B. În materiile non-penale: 
I. Cauzele având ca obiect:
· ordin de protecţie;
· măsuri de protecţie a minorilor, numai în situaţiile de urgenţă reglementate de Legea nr. 272/2004;
· încredinţare în vederea adopţiei;
· internare medicală nevoluntară;
· ordonanţe preşedinţiale și asigurare dovezi – în măsura în care completul de judecată va aprecia, faţă de circumstanţele concrete ale cauzei, că dosarele au caracter de urgenţă deosebită;
·  suspendare provizorie executare hotărâre;
·  suspendare executare hotărâre;
· suspendare provizorie a executării silite;
·  măsuri asiguratorii;
·  încetare grevă;
· cereri de suspendare procedură atribuire (art. 33 din Legea nr. 101/2016);
· plângeri împotriva suspendării procedurii de atribuire (art. 23 din Legea nr. 101/2016);
· litigii în materia achiziţiilor publice (cereri/contestaţii/plângeri) care vizează produse sau servicii necesare în vederea combaterii răspândirii infecţiei cu coronavirus;
· suspendare executare act administrativ - în măsura în care completul de judecată va aprecia, faţă de circumstanţele concrete ale cauzei, că dosarele au caracter de urgenţă deosebită;
· cauze generate de aplicarea Decretului nr. 195/2020 al Preşedintelui României;
II. Incidentele procedurale, cereri de strămutare, conflicte de competenţă în cauzele menţionate la pct. I.

